3 POSĖDIS

**SPRENDIMAS**

**DĖL KAUNO RAJONO GYVENTOJŲ INICIATYVA TEIKIAMŲ PROJEKTŲ, SKIRTŲ GYVENAMAJAI APLINKAI GERINTI, PROJEKTINIŲ IDĖJŲ ATRANKOS IR FINANSAVIMO TVARKOS APRAŠO PATVIRTINIMO**

2021 m. vasario 25 d. Nr. TS-77

Kaunas

Vadovaudamasi Lietuvos Respublikos vietos savivaldos įstatymo 16 straipsnio
4 dalimi, 36 straipsniu, Kauno rajono savivaldybės taryba n u s p r e n d ž i a:

 Patvirtinti Kauno rajono gyventojų iniciatyva teikiamų projektų, skirtų gyvenamajai aplinkai gerinti, projektinių idėjų atrankos ir finansavimo tvarkos aprašą (pridedama).

Savivaldybės meras Valerijus Makūnas

PATVIRTINTA

Kauno rajono savivaldybės tarybos

2021 m. vasario 25 d. sprendimu Nr. TS-77

**KAUNO RAJONO GYVENTOJŲ INICIATYVA TEIKIAMŲ PROJEKTŲ,**

**SKIRTŲ GYVENAMAJAI APLINKAI GERINTI,**

**PROJEKTINIŲ IDĖJŲ ATRANKOS IR FINANSAVIMO**

**TVARKOS APRAŠAS**

 **I SKYRIUS**

**BENDROSIOS NUOSTATOS**

1. Kauno rajono gyventojų iniciatyva teikiamų projektų, skirtų gyvenamajai aplinkai gerinti, projektinių idėjų atrankos ir finansavimo tvarkos aprašas (toliau – Aprašas) nustato Kauno rajono savivaldybės (toliau – Savivaldybė) biudžeto lėšomis finansuojamų Savivaldybės gyventojų inicijuotų projektų viešosiose erdvėse idėjų pasiūlymų teikimo, vertinimo, atrankos, lėšų skyrimo, projektų įgyvendinimo tvarką.

2. Savivaldybės gyventojų projektų idėjų, skirtų gyvenamajai aplinkai gerinti, finansavimo tikslas – didinti piliečių įtraukimo į Savivaldybės strateginio veiklos plano ir jį įgyvendinančių planavimo dokumentų įgyvendinimą. Pagrindiniai uždaviniai yra skatinti piliečių iniciatyvą Kauno rajone, gerinti ir stiprinti vietinės valdžios ryšius su gyventojais, aktyvinti gyventojų dalyvavimą atnaujinant ar sukuriant viešąsias erdves.

3. Savivaldybės gyventojų projektų idėjos, skirtos gyvenamajai aplinkai gerinti, įgyvendinamos kasmet, numatant tam dalyvaujamojo biudžeto priemonę Savivaldybės strateginiame veiklos plane ir lėšas Savivaldybės biudžete.

4. Šiame Apraše vartojamos sąvokos:

4.1. **Dalyvaujamasis biudžetas –** Savivaldybėsstrateginio veiklos plano priemonė įtraukianti rajono gyventojus į strateginio veiklos plano įgyvendinimą ir sprendimų priėmimą.

4.2. **Projekto idėjos pasiūlymas** – dokumentas su priedais pagal parengtą formą, kurį pateikia pareiškėjas, išdėstydamas idėją (1 priedas).

4.3. **Pareiškėjas** – Kauno rajone gyvenamąją vietą deklaravęs asmuo, ne jaunesnis nei 16 metų, surinkęs ne mažiau kaip 25 Kauno rajone gyvenamąją vietą deklaravusių ne jaunesnių kaip 16 metų asmenų parašų (-us), palaikančių (-ius) projekto idėją gyvenamosios aplinkos gerinimui.

4.4. **Projektas** – laiku apibrėžta kryptingos veiklos priemonių visuma, kurios tikslas – įgyvendinti Savivaldybės strateginį tikslą – užtikrinti investicijas į gyvenamosios aplinkos plėtrą. Projektai skirti viešųjų erdvių ir viešojo naudojimo infrastruktūros, susijusios su laisvalaikio, poilsio, sporto, kultūrine ir kitomis veiklomis, sukūrimui ir atnaujinimui, įgyvendinami Savivaldybės teritorijoje, valstybės ar savivaldybės valdomoje bendrojo naudojimo visuomenės poreikiams tenkinti žemėje, per einamuosius metus, o esant poreikiui, dėl techninių dokumentų rengimo, projektai gali būti įgyvendinami per 24 mėn. Jų apimtis neviršija einamųjų metų biudžete priemonei numatytos lėšų sumos.

4.5. **Vertinimo komisija** – Savivaldybės direktoriaus įsakymu sudaryta projektinių idėjų pasiūlymų vertinimo komisija, sudaroma iš ne mažiau kaip 5 narių. Vertinimo komisijos funkcijos – vertinti projektų idėjų pasiūlymus, sudaryti projektų sąrašą ir pateikti jį tolesniam projektų atrankos etapui – viešam balsavimui.

4.6. **Kvietimas teikti projekto idėjos pasiūlymus** (toliau – Kvietimas) – ne vėliau kaip iki einamųjų metų kovo 31 d. Savivaldybės interneto svetainėje [www.krs.lt](http://www.krs.lt) ir Savivaldybės socialinio tinklo paskyroje publikuojamas skelbimas, kuriame nurodomos projekto idėjos pateikimo sąlygos ir terminai.

4.7. **Balsavimas už projektų įgyvendinimą** – balsavimas už pareiškėjų pateiktus ir Aprašo reikalavimus atitinkančius idėjų pasiūlymus vyksta Savivaldybės interneto svetainėje [www.krs.lt](http://www.krs.lt).

**II SKYRIUS**

**PROJEKTO IDĖJOS PASIŪLYMŲ TEIKIMO TVARKA**

5. Projektų idėjų pasiūlymus gali teikti Kauno rajone gyvenamąją vietą deklaravę, ne jaunesni nei 16 metų gyventojai.

6. Projektų idėjų pasiūlymai teikiami vadovaujantis Aprašu bei Kvietime nustatyta tvarka ir terminais. Konsultacijas ir metodinę pagalbą Pareiškėjams teikia Kauno rajono savivaldybės administracijos Žemės ūkio ir kaimo plėtros skyrius.

7. Kvietimas skelbiamas Savivaldybės interneto svetainėje [www.krs.lt](http://www.krs.lt) ir Savivaldybės socialinio tinklo paskyroje. Už Kvietimo paskelbimą yra atsakingas Kauno rajono savivaldybės administracijos Žemės ūkio ir kaimo plėtros skyrius.

8. Pareiškėjas Kvietime nustatyta tvarka ir terminais pateikia užpildytą nustatytos formos projekto idėjos pasiūlymą (1 priedas) ir kitą privalomą informaciją.

9. Reikalavimai projekto idėjos pasiūlymui:

9.1. prie projekto idėjos pasiūlymo turi būti pateiktas Pritarimas projekto idėjai: ne mažiau kaip 25 Kauno rajone gyvenamąją vietą deklaravusių ir ne jaunesnių nei 16 metų gyventojų sąrašas (2 priedas), patvirtintas seniūno;

9.2. projektas turi būti įgyvendinamas Savivaldybės teritorijoje esančiose viešosiose erdvėse, valstybės ar savivaldybės valdomoje bendrojo naudojimo žemėje, kuri paimta visuomenės poreikiams tenkinti;

9.3. projektas turi būti nekomercinis viešosios infrastruktūros (išskyrus gatvių / kelių apšvietimo įrengimą, rekonstrukciją ir remontą, gatvių / kelių, šaligatvių, pėsčiųjų, dviračių takų įrengimą, rekonstrukciją ir remontą) gyvenamosios aplinkos gerinimo projektas;

9.4. projekto sprendiniai neturi prieštarauti toje teritorijoje galiojantiems teritorijų planavimo dokumentams, jau patvirtintiems kitiems Savivaldybės projektų sprendiniams, netrukdyti esamiems inžineriniams tinklams ir komunikacijų sistemoms eksploatuoti.

10. Pareiškėjas turi teisę projekto idėjos pasiūlymą atsiimti bet kuriuo metu iki viešos atrankos paskelbimo pradžios.

**III SKYRIUS**

**PROJEKTO IDĖJOS PASIŪLYMŲ VERTINIMAS IR ATRANKA**

11. Projekto idėjos pasiūlymai priimami Gyventojų aptarnavimo ir dokumentų valdymo skyriuje, adresu Savanorių pr. 371, Kaunas, ir elektroniniu būdu – el. p. info@krs.lt. Juos administruoja ir informaciją teikia Kauno rajono savivaldybės administracijos Žemės ūkio ir kaimo plėtros skyrius.

12. Pagal Kvietime nustatytas sąlygas pateikti projekto idėjos pasiūlymai vertinami pasibaigus jų priėmimo terminui.

13. Pateikti projektų idėjų pasiūlymai vertinami dviem etapais:

13.1. administracinės atitikties vertinimas;

13.2. vieša atranka.

14. Projektų idėjų pasiūlymų administracinės atitikties vertinimas atliekamas ne ilgiau kaip per vieną mėnesį nuo Kvietime nustatyto projektų idėjų pasiūlymų pateikimo termino pabaigos dienos.

15. Administracinės atitikties vertinimo metu įvertinama, ar:

15.1. projekto idėjos pasiūlymas ir prie jo pridėti dokumentai pateikti nustatytu terminu;

15.2. projekto idėjos pasiūlymas pateiktas pagal patvirtintą formą;

15.3. projekto idėjos pasiūlymas užpildytas lietuvių kalba;

15.4. pateikti visi Kvietime nurodyti kartu su projekto idėjos pasiūlymu privalomi pateikti dokumentai;

15.5. Pareiškėjas ir projekto idėjai pritariantys gyventojai yra Kauno rajone gyvenamąją vietą deklaravę ne jaunesni nei 16 metų gyventojai, sąrašas patvirtintas seniūno (Aprašo 2 priedas);

15.6. projekto idėjos įgyvendinamos Savivaldybės teritorijos viešojoje erdvėje, valstybės ar savivaldybės valdomoje bendrojo naudojimo visuomenės poreikiams tenkinti žemėje;

15.7. projekto idėjos pasiūlyme pateiktas išlaidų pagrįstumas yra realus (atitinka vidutinės rinkos kainas);

15.8. projekto veiklomis sukurti rezultatai nebus naudojami komerciniais tikslais;

15.9. projekto idėjos yra techniškai įgyvendinamos projekto idėjos pasiūlyme nurodytoje vietoje;

15.10. projekto sprendiniai neprieštarauja toje teritorijoje galiojantiems teritorijų planavimo dokumentams, jau patvirtintiems kitiems Savivaldybės projektų sprendiniams, netrukdo esamiems inžineriniams tinklams ir komunikacijų sistemoms eksploatuoti;

15.11. projekto idėja atitinka Savivaldybės strateginio veiklos plano tikslus.

16. Projektų idėjų administracinės atitikties vertinimą atlieka Vertinimo komisija.

17. Jei projekto idėjos pasiūlyme pateikta neišsami ar netiksli informacija ir Vertinimo komisija negali tinkamai įvertinti paraiškos administracinės atitikties ir tinkamumo, ji turi teisę paprašyti pareiškėjo per 5 darbo dienas pateikti trūkstamą informaciją ir dokumentus, papildyti ar patikslinti projekto idėjos pasiūlyme pateiktą informaciją. Jei Pareiškėjas per 5 darbo dienas nuo šio prašymo gavimo prašomos informacijos ir dokumentų nepateikia arba pateikia ne visus prašomus dokumentus ir informaciją, vertintojas grąžina paraišką Pareiškėjui.

18. Laikoma, kad projektų idėjų pasiūlymai įvertinti teigiamai, jeigu atitinka visas administracinės atitikties vertinimo sąlygas, nurodytas Aprašo 15 punkte.

**IV SKYRIUS**

**GYVENTOJŲ PRITARIMAS SIŪLOMIEMS ĮGYVENDINTI PROJEKTAMS**

19. Išsamus projektų, praėjusių administracinę atitiktį sąrašas, neteikiant projekto Pareiškėjo ir projektui pritarusių asmenų duomenų, skelbiamas Savivaldybės interneto svetainėje [www.krs.lt](http://www.krs.lt).

20. Kauno rajono gyventojai, ne jaunesni nei 16 metų, pritarimą projektų įgyvendinimui išreiškia balsavimu.

21. Balsavimas vyksta elektroniniu būdu 14 kalendorinių dienų nuo projektų idėjų sąrašo paskelbimo, Kvietime nurodytu adresu.

22. Asmens duomenys tvarkomi tik Apraše numatytoms balsavimo procedūroms vykdyti.

**V SKYRIUS**

**PROJEKTŲ FINANSAVIMAS**

23. Atrinkti ir gyventojų pritarimą gavę nuasmeninti projektai su aprašymais viešai skelbiami Savivaldybės interneto svetainėje [www.krs.lt](http://www.krs.lt) ir Savivaldybės socialinio tinklo paskyroje.

24. Kauno rajono gyventojų iniciatyvų projektai, skirti gyvenamajai aplinkai gerinti, finansuojami Savivaldybės biudžeto lėšomis, šių lėšų suma patvirtinama kiekvienais metais Savivaldybės tarybos sprendimu.

25. Daugiausiai gyventojų balsų gavusį (-ius) projektą (-us) įgyvendina Savivaldybės administracija. Einamaisiais metais įgyvendinami tie projektai, kurie gavo didžiausią gyventojų balsų skaičių. Projektų įgyvendinama tiek, kad neviršytų Savivaldybės strateginiame veiklos plane ir biudžete patvirtintų lėšų šiai priemonei finansuoti. Likę projektai yra atmetami. Esant poreikiui, dėl techninių dokumentų rengimo, daugiausiai balsų gavę projektai gali būti įgyvendinami per 24 mėn.

26. Administracijos direktorius įsakymu patvirtina daugiausia balsų surinkusių projektų eiliškumo sąrašą, kurį parengia Vertinimo komisija.

27. Savivaldybės administracijos direktoriaus įsakymu tvirtinamame projektų sąraše nurodomas padalinio, kuris bus atsakingas už projekto įgyvendinimą, pavadinimas.

**VI SKYRIUS**

**BAIGIAMOSIOS NUOSTATOS**

28. Aprašo įgyvendinimą organizuoja Savivaldybės administracijos direktorius.

29. Šis Aprašas gali būti keičiamas ar pripažįstamas netekusiu galios Savivaldybės tarybos sprendimu.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Kauno rajono gyventojų iniciatyva

teikiamų projektų, skirtų gyvenamajai

aplinkai gerinti, projektinių idėjų

atrankos ir finansavimo tvarkos aprašo

1 priedas

**PROJEKTO IDĖJOS PASIŪLYMAS**

\_\_\_\_\_\_\_\_\_\_\_\_\_\_\_\_\_\_\_\_\_

 (Data)

1. **Bendra informacija apie projektą ir pareiškėją**

|  |
| --- |
| **1.1. Projekto pavadinimas**  |

|  |
| --- |
| **1.2. Pareiškėjas(-a)** *(Kauno rajono savivaldybės gyventojas(-a), turintis(-i)16 metų ir deklaravęs (-usi) gyvenamąją vietą Kauno rajono savivaldybėje)* |
| Vardas ir pavardė, gimimo data, deklaruota gyvenamoji vieta |  |
| Kontaktai (adresas, telefono numeris, el. p.) |  |

|  |
| --- |
| **1.3. Projekto įgyvendinimo vieta** |

1. **Projekto aprašymas (santrauka)**

|  |
| --- |
| **2.1. Projekto tikslas, tikslinė grupė, sprendžiama problema** (*ne daugiau kaip 0,5 psl.)* |
| **2.2. Projekto rezultatai, jų nauda, atitiktis 2021–2023 m. Kauno rajono savivaldybės strateginiam veiklos planui.** |

1. **Preliminari projekto sąmata**

|  |  |  |
| --- | --- | --- |
| Išlaidų pavadinimas | Planuojama išlaidų suma Eur | Išlaidų pagrindimas |
|  |  |  |
|  |  |  |
|  |  |  |
|  |  |  |
|  |  |  |
| Iš viso: |  |  |

1. **Pasiūlymo priedai**

|  |  |  |
| --- | --- | --- |
| **Eil. Nr.** | **Priedo pavadinimas** *(pvz., nuotraukos, ekspertų nuomonės, rekomendacijos, vizualizacijos, brėžiniai, schemos ar kita informacija, papildanti projekto aprašymą)* | **Priedo lapų skaičius** |
| **1.**  |  |  |
| **2.**  |  |  |
| **3.**  |  |  |
| **4.**  |  |  |

1. **Pasirašydamas(-a) šią formą patvirtinu, kad:**

5.1. Šiame pasiūlyme ir prie jo pridėtuose dokumentuose pateikta informacija yra teisinga.

5.2. Sutinku, kad informacija apie mano pateiktą pasiūlymą būtų skelbiama Kauno rajono savivaldybės interneto svetainėje [www.krs.lt](http://www.krs.lt) ir (ar) kitoje viešoje erdvėje.

5.3. Esu informuotas(-a), kad Kauno rajono savivaldybės administracija (toliau – Administracija), tvarkydama asmens duomenis, veikia kaip duomenų valdytojas. Kauno rajono savivaldybė (toliau – Savivaldybė) asmens duomenis tvarko vadovaujantis BDAR 6 straipsnio a) ir e) punktais šiais tikslais ir pagrindais: Savivaldybės gyventojų projektų idėjų, skirtų gyvenamajai aplinkai gerinti, finansavimo tikslais, kurie nustatyti Apraše, nustatant projekto teikėjo tapatybę bei deklaruotos gyvenamosios vietos adresą.

5.4. Savivaldybė gali teikti mano asmens duomenis informacinių sistemų ir registrų valdytojams arba iš jų duomenis gauti tiek, kiek tai būtina mano projektui įvykdyti. Duomenys gali būti teikiami arba gaunami iš informacinių sistemų ir registrų aprašytų Kauno rajono savivaldybės asmens duomenų apsaugos politikoje.

5.5. Esu informuotas(-a), kad Savivaldybė gali teikti ir gauti mano asmens duomenis kitoms valstybės ar savivaldos institucijoms ar įstaigoms, paslaugų teikėjams tiek, kiek tai būtina mano projektui įvykdyti.

Asmens duomenų saugojimo terminas yra toks, kaip nustatyta Bendrųjų dokumentų saugojimo terminų rodyklėje.

\_ \_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(Parašas) (Vardas ir pavardė)

Kauno rajono gyventojų iniciatyva

teikiamų projektų, skirtų gyvenamajai

aplinkai gerinti, projektinių idėjų

atrankos ir finansavimo tvarkos aprašo

2 priedas

**PRITARIMAS PROJEKTO IDĖJAI**

**Patvirtinu, kad esu Kauno rajono savivaldybės gyventojas, turintis 16 metų, ir esu susipažinęs su projekto\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ idėja bei jai pritariu.** *(projekto pavadinimas)*

Pasirašydamas(-a) šią formą patvirtinu, kad:

1. Esu informuotas(-a), kad Kauno rajono savivaldybės administracija (toliau – Administracija), tvarkydama asmens duomenis, veikia kaip duomenų valdytojas. Aš sutinku, kad šioje anketoje mano nurodyti asmens duomenys (vardas, pavardė, gimimo data, deklaruota gyvenamoji vieta) Administracijos būtų tvarkomi asmens tapatybės nustatymo, asmens duomenų teisingumo patikrinimo, statistikos tikslais ir dalyvaujant apklausoje, balsuojant už iniciatyvas. Asmens duomenų tvarkymo pagrindas – Bendrojo duomenų apsaugos reglamento 6 straipsnio 1 dalies a) ir e) punktas.

Aš esu informuotas (-a), kad turiu teisę susipažinti su savo asmens duomenimis, nesutikti, kad būtų tvarkomi mano asmens duomenys, žinoti (būti informuotas (-a) apie savo asmens duomenų tvarkymą, reikalauti ištaisyti neteisingus, neišsamius, netikslius savo asmens duomenis. Man yra žinoma, kad daugiau informacijos apie asmens duomenų tvarkymą galiu rasti nuorodoje https://www.krs.lt/savivaldybe/asmens-duomenų-apsauga/.

2. Esu informuotas(-a), kad Administracija gali teikti ir gauti mano asmens duomenis kitoms valstybės ar savivaldos institucijoms ar įstaigoms, paslaugų teikėjams tiek, kiek tai būtina apklausai įgyvendinti ir projektui įvykdyti.

Administracijos duomenų apsaugos pareigūno, į kurį galiu kreiptis dėl savo duomenų subjekto teisių įgyvendinimo bei kitų klausimų, telefono Nr. (8 601) 97 804, elektroninis paštas – egle.brinkman@krs.lt.

Asmens duomenų saugojimo terminas yra toks, kaip nustatyta Bendrųjų dokumentų saugojimo terminų rodyklėje.

|  |  |  |  |
| --- | --- | --- | --- |
| **Eil. Nr.** | **Vardas, pavardė, gimimo data** | **Deklaruota gyvenamoji vieta** | **Parašas** |
| **1.** |  |  |  |
| **2.** |  |  |  |
| **3.** |  |  |  |
| **4.** |  |  |  |
| **5.** |  |  |  |
| **6.** |  |  |  |
| **7.** |  |  |  |
| **8.** |  |  |  |
| **9.** |  |  |  |
| **10.** |  |  |  |
| **11.** |  |  |  |
| **12.** |  |  |  |
| **13.** |  |  |  |
| **14.** |  |  |  |
| **15.** |  |  |  |
| **16.** |  |  |  |
| **17.** |  |  |  |
| **18.** |  |  |  |
| **19.** |  |  |  |
| **20.** |  |  |  |
| **21.** |  |  |  |
| **22.** |  |  |  |
| **23.** |  |  |  |
| **24.** |  |  |  |
| **25.** |  |  |  |

Tvirtinu:

Visi, sąraše pasirašę asmenys –

Kauno rajono gyventojai

Seniūnas \_\_\_\_\_\_\_\_\_\_\_\_\_\_\_\_\_\_\_\_

*vardas, pavardė*